Source: http://scripta.kotus.fi/visk/sisallys.php?p=1357
Timestamp: 2020-08-08 08:37:00+00:00

Document:
VISK - § 1357 Oli ihanaa uida, Tanssiessa kroppa rentoutuu
SISÄLLYS > ILMIÖT > Nollapersoona > Nollasubjekti > Infinitiivin nollasubjekti > § 1357 Oli ihanaa uida, Tanssiessa kroppa rentoutuu
Infinitiivillä on avoin nollasubjekti, kun hallitsevassa rakenteessa ei ole jäsentä, joka samalla toimisi infiniittisen verbin subjektina. Tällainen infinitiivilauseke voi olla subjektina (a) (» § 503 – 504), liittyä substantiiviin (b) (» § 506 – 507) tai muodostaa kysymys- tai relatiivilauseen (c) (» § 512).
Tuntui upealta olla yksin matkalla. (k) | – On virhe kuvitella, että imettäminen on luonnollinen tai vaistonvarainen asia, – –. (l) | Sivistykseen kuuluu osata vaieta tai puhua mitä lyhimmin omasta alastaan. (k)
Sivistynyt tapa jättää uutuuskirja lukematta on päättää lukea se myöhemmin. (k)
Minne mennä tänään? | Lähteäkö vai ei? | Ei yhtään hautaa eikä vainajaa jota tervehtiä ja johon pitää yhteyttä. (k)
Jos infinitiiviin liittyy predikatiivi, tämän yksikön nominatiivimuoto viittaa siihen, että kyseessä on nollapersoona: Tuntui upealta olla jälleen terve.
Osa lauseista, joissa infinitiivilauseke on subjektina, on tulkittavissa myös niin, että hallitsevassa rakenteessa on avoin nolla, johon infinitiivin subjekti samastuu. Nolla on silloin samassa asemassa kuin kokijaa ilmaiseva elatiivimuotoinen adverbiaali (d) (» § 1360).
Minusta tuntui upealta ~ oli hauskaa olla yksin matkalla.
Adverbiaalina toimivissa infinitiivilausekkeissa voi olla nollasubjekti silloinkin, kun hallitsevassa lauseessa on subjekti. Tällaisia ovat tavan infinitiivirakenteet tekemällä, tekemättä, tehden (e) (» § 520) sekä temporaalirakenne (f) (» § 547). Subjektia ei siis tulkita infiniittisen verbin tekijäksi kuten esim. lauseessa Anna teki sen valittamatta.
Anna teki sen käskemättä. | Sivuovi aukeaa napista painamalla. | Vuosi vaihtuu oopperavideoita katsellen.
Tanssiessa kroppa rentoutuu. | Linja voi aueta odottaessa.
Tyypissä (e) on paitsi nollapersoonan myös passiivitulkinnan piirteitä, sillä kyseisillä infinitiiveillä ei ole passiivimuotoa.
Huom. Partisiippipohjainen referatiivimuoto ei esiinny nollapersoonaisena edes jos-lauseissa (» § 1351): *Jos tuntuu tulevan liian aikaisin, voi odottaa ulkona; *Jos joku väittää valehtelevan, saa kyllä loukkaantua.

References: § 1357
 § 1357
 § 503
 § 506
 § 512
 § 1360
 § 520
 § 547
 § 1351